Røkkes datter med første offentlige tale - gir millionbeløp til Antarktis-forskning
Røkke-selskapet Aker BioMarine gir det første bidraget til et nytt fond som skal forske på økosystemet i Antarktis. Forskningen er i stor grad rettet mot Akers storsatsing på krill. Det var Kjell Inge Røkkes datter Elisabeth som tirsdag symbolsk overrakte midlene. Hun er med i næringslivsdelegasjonen under det norske statsbesøket i Australia. Antarctic Wildlife Research Fund (AWR) er navnet på et nytt samarbeid mellom forskere, miljøorganisasjoner og næringsliv. Prosjektmidlene vil i første omgang gå til uavhengig forskning på miljøforvaltning. Forskere fra hele verden kan søke om midler.Krill er en viktig matkilde for de fleste marine dyrearter som pingvin, sel og hval. Krill er også Røkke-selskapet Aker BioMarines store satsingsområde i antarktiske farvann. – Vi har en klar filosofi i Aker: Enten fisker vi bærekraftig eller så fisker vi ikke i det hele tatt, sa Elisabeth Røkke fra talerstolen under Antarktis-seminaret i Sydney tirsdag, der hun bekjentgjorde at selskapet gir 500.000 amerikanske dollar til The Antarctic Wildlife Research Fund. Dette var Røkkes første offentlige tale, som ble avlevert med kongeparet og statsråder fra Norge og Australia blant publikum. Kong Harald og dronning Sonja er denne uka på statsbesøk i Australia, sammen med blant andre utenriksminister Børge Brende (H).Elisabeth Røkke betegner seg som 100 prosent medisinstudent ved Universitetet i Oslo og har foreløpig ikke fulgt storebror Kristian og pappa Kjell Inges fotspor inn i Aker-ledelsen, selv om hun siden 2012 har engasjert seg i arbeidet med å få på plass forskningsfondet. – Vårt krillprodukt har jeg ekstremt tro på, så det er veldig morsomt å kunne jobbe med det krillproduktet som er fisket i Antarktis. Da vi fikk denne ideen om et fond fra de andre som er med i prosjektet så syns jeg det var en fantastisk idé og ville følge det opp, sier Elisabeth Røkke til NTB. Hun understreker at det også skal forskes på andre dyrearter, som sel, hval og pingvin, selv om krill får en sentral rolle: – Krill er hjertet i økosystemet i Antarktis.Karoline Andaur, styremedlem i den nye forskningsstiftelsen og leder av WWF-Norges havmiljøprogram, sier krill er livsnerven i Sørishavet. – Det er derfor helt avgjørende at fisket etter krill er forsvarlig. Dette fondet gir oss muligheten både til å følge med og drive ytterligere forskning i et område som er ekstremt sårbart for klimaendringer, sier Andaur på WWFs nettside. En rekke selskaper internasjonalt har forpliktet seg til å donere til fondet.Røkke ble ønsket lykke til av kongeparet, som tirsdag var på sin andre dag av statsbesøket i Australia. Kongen stilte på seminaret med nyervervet kunnskap om Antarktis etter besøk på den norske forskningsstasjonen Troll for to uker siden. Også utenriksminister Brende ønsket forskningsfondet lykke til: – Det er et veldig viktig initiativ for å skaffe oss oversikt og innsikt i miljøet rundt Antarktis. Dette er verdens største villmark, og skal fortsette å være det i fremtiden, men vi ønsker også en bærekraftig forvaltning av ressursene, på naturens premisser.
Kjell Inge Røkkes datter Elisabeth overrakte tirsdag midler fra Aker BioMarine til forskning på økosystemet i Antarktis.